b'\n_START_ARTICLE_\nEleuteri i \xc3\x80ntia de Roma\n_START_SECTION_\nBiografia\n_START_PARAGRAPH_\nNascut a Roma, Eleuteri perd\xc3\xa9 el seu pare (potser un c\xc3\xb2nsol anomenat Eugeni, segons una font grega del segle V) quan era nen, i la seva mare, \xc3\x80ntia, el port\xc3\xa0 a Anicet I perqu\xc3\xa8 l\'eduqu\xc3\xa9s. Aix\xc3\xb2 ha provocat confusions amb el sant papa Eleuteri I, que havia estat diaca d\'Anicet._NEWLINE_La tradici\xc3\xb3 diu que fou elegit bisbe de Messina i d\'Il\xc2\xb7l\xc3\xadria (que ocupava territoris de les actuals Cro\xc3\xa0cia, S\xc3\xa8rbia i Alb\xc3\xa0nia) amb poc m\xc3\xa9s de vint anys, i que visqu\xc3\xa9 a Valona (actual Vlor\xc3\xab, Alb\xc3\xa0nia). Fou arrestat per haver convertit al cristianisme un oficial rom\xc3\xa0. Condemat, fou mort, juntament amb la seva mare, que fou decapitada.\n_START_SECTION_\nLlegenda\n_START_PARAGRAPH_\nA partir de la hist\xc3\xb2ria, s\'elabor\xc3\xa0 una llegenda sense cap altre fonament, en la l\xc3\xadnia d\'altres de similars d\'origen oriental. Segons ella, Eleuteri era cristi\xc3\xa0, fill d\'una v\xc3\xaddua romana, Anthia, i fou educat per un bisbe, Dinami. Diaca als setze anys, prevere als divuit, fou consagrat bisbe d\'Illyrium nom\xc3\xa9s amb vint anys. _NEWLINE_En haver convertit i batejat un oficial rom\xc3\xa0, fou arrestat per F\xc3\xa8lix i portat a Roma davant l\'emperador Adri\xc3\xa0 (una tradici\xc3\xb3 diu que fou portat a Messina, Sic\xc3\xadlia). L\'emperador el f\xc3\xa9u lligar a una graella de ferro roent, per\xc3\xb2 les lligadures es trencaren miraculosament i el bisbe es llev\xc3\xa0 i predic\xc3\xa0 a la multitud. De nou a la graella, Eleuteri no volgu\xc3\xa9 abjurar de la fe, per\xc3\xb2 el foc no li feia cap mal i s\'apag\xc3\xa0. Fou portat llavors a un forn enc\xc3\xa8s, per\xc3\xb2 a les dues hores, el jove en sort\xc3\xad totalment il\xc2\xb7l\xc3\xa8s. L\'emperador, enrabiat, el feu lligar a un carro tirat per cavalls salvatges que l\'arrossegaren camp enll\xc3\xa0; en arribar a un tur\xc3\xb3, per\xc3\xb2, un \xc3\xa0ngel l\'alliber\xc3\xa0 i les b\xc3\xa8sties del bosc l\'envoltaren pac\xc3\xadficament. Hi visqu\xc3\xa9 durant un temps fins que uns ca\xc3\xa7adors el trobaren i el lliuraren als soldats. _NEWLINE_Durant els jocs a l\'amfiteatre, el bisbe fou llen\xc3\xa7at a les feres, per\xc3\xb2 els lions, que eren els que havia trobat al bosc, no l\'atacaren i le lleparen les mans i els peus, mansament. Finalment, fou colpejat fins a la mort, juntament amb onze companys m\xc3\xa9s, mentre que poc despr\xc3\xa9s la seva mare fou decapitada.\n_START_SECTION_\nTradicions sobre el seu origen\n_START_PARAGRAPH_\nEn algunes fonts tradu\xc3\xafdes del grec, a partir del segle VIII, consta que Anicet consagr\xc3\xa0 Eleuteri com a bisbe d\'Apuliam Aecanam civitatem (Aeca, a la Pulla), per\xc3\xb2 es tracta d\'un error de transcripci\xc3\xb3 del terme Apuliam Messenam. La relaci\xc3\xb3 amb Messina, per\xc3\xb2, tampoc no \xc3\xa9s clara i sembla tamb\xc3\xa9 fruit d\'un error. Igualment, el nom Eleutherius (que vol dir, "lliure"), es va llatinitzar com a Liberator o Liberalis, i aix\xc3\xb2 ha fet que es confongu\xc3\xa9s de vegades amb altres sants de nom Liberal. _NEWLINE_A Messina es considera que Eleuteri i \xc3\x80ntia eren naturals de la ciutat, i que el bisbe hi havia nascut el 18 d\'abril de 121, i que despr\xc3\xa9s fou bisbe d\'Il\xc2\xb7l\xc3\xadria.\n_START_SECTION_\nVeneraci\xc3\xb3\n_START_PARAGRAPH_\nEls cossos del bisbe i la seva mare foren sebollits, d\'acord amb la tradici\xc3\xb3 a l\'altar de Sant Lloren\xc3\xa7 de la bas\xc3\xadlica de Santa Sabina de Roma, d\'on foren portats a San Giovanni della Pigna, juntament amb les rel\xc3\xadquies de Sant Gen\xc3\xads de Roma. No obstant aix\xc3\xb2, pot tractar-se d\'una nova confusi\xc3\xb3, ara amb les rel\xc3\xadquies del papa Sant Eleuteri I, que foren portades a aquesta esgl\xc3\xa9sia. A Rieti se\'n conserven rel\xc3\xadquies a la catedral, portades des de Roma pel bisbe Prim, que les deix\xc3\xa0 a l\'esgl\xc3\xa9sia de Sant\'Eleuterio, i d\'on foren traslladades en 1198._NEWLINE_Malgrat les ambig\xc3\xbcitats i confusions, el culte al sant s\'estengu\xc3\xa9 r\xc3\xa0pidament i apareix en calendaris antics grecs i al Martyrologium Hieronymianum, que el vincula a Rieti.'